Tok xbanataj yan ronojel reꞌ,
ri Jesús y ri ru-discípulos xebe pa jun lugar richin ri departamento Judea,
y chiriꞌ xlayoj-vi quiqꞌuin,
y nuꞌon bautizar.
Ja jun ri Juan ri Bautista,
cꞌo yeruꞌon bautizar chupan ri lugar rubinan Enón,
ri cꞌo-apu chunakaj ri tinamit Salim,
roma chiriꞌ jabel yaꞌ cꞌo.
Y cꞌa cꞌo na nequimolo-quiꞌ riqꞌuin richin yeꞌan-e bautizar,
roma ri Juan cꞌa man jani titzꞌapis pa cárcel ri tiempo riꞌ.
Romariꞌ ecꞌo israelitas xquichꞌolila-quiꞌ quiqꞌuin ru-discípulos ri Juan chi achique chi bautismo ri más utz.
Xeꞌechꞌo cꞌa ri discípulos riꞌ riqꞌuin ri Juan y xquiꞌij che:
Tijonel,
ri Jun ri (xapon,
xebos) aviqꞌuin ri jucꞌan-apu ruchiꞌ ri rakan-yaꞌ Jordán,
ri xaꞌij chi ja Rijaꞌ ri yecolo ri vinak chupan ri quimac,
vacami xa riqꞌuin rijaꞌ yebe-vi-apu conojel richin yeꞌan bautizar,
xechaꞌ.
Jacꞌa ri Juan xuꞌij chique ri ru-discípulos:
Man jun vinak nitiquer nuꞌon jun cosa,
si man ta ri Dios chicaj niyoꞌon-pe che.
Rix mismo riqꞌuin ixiquin ivacꞌaxan ri nuꞌin:
Mana-ta yin ri Jun ri takon-pe roma ri Dios chucolic ri rutinamit.
Yin xaxe yin takon-pe naꞌey richin ninyaꞌ rutzijol chi can nipe na vi rijaꞌ.
Tok jun alaꞌ nicꞌuleꞌ,
can niꞌe na vi ri xten chirij,
jacꞌa ri jun chic alaꞌ ri peyon richin nuꞌon rubanic ronojel ri nicꞌatzin chupan ri cꞌulubic,
tok nracꞌaxaj rukul ri alaꞌ ri xcꞌuleꞌ chi nitzijon riqꞌuin ri xten,
ri alaꞌ peyon niquicot.
Quiriꞌ mismo yin,
yiquicot ninvacꞌaxaj chi ri vinak vacami ja ri Jesucristo ri quitzekleꞌen.
Roma rijaꞌ can nicꞌatzin-vi chi ninimer rukꞌij.
Jacꞌa yin can utz vi chi nichꞌutuner nukꞌij.
Ri Jun ri petenak chicaj,
ja rijaꞌ ri cꞌo pa quiviꞌ conojel.
Jacꞌa ri ecꞌo chochꞌulef,
xaxe ri achique cꞌo chochꞌulef yetiquer niquitzijoj,
roma can eꞌaj-rochꞌulef vi.
Jacꞌa ri Jun ri kajnak-pe chicaj,
ja rijaꞌ ri cꞌo pa quiviꞌ conojel.
Rijaꞌ ja ri rutzꞌeton can y racꞌaxan-pe,
jariꞌ nuyaꞌ rutzijol.
Pero man jun nrojoꞌ nunimaj ri nukꞌalajrisaj rijaꞌ.
Jacꞌa ri nicꞌulu pa ránima ri nukꞌalajrisaj ri Jun ri petenak chicaj,
nukꞌalajrisaj chi ri Dios can kitzij vi ri nuꞌij.
Roma ri Jun ri xutak-pe ri Dios chochꞌulef,
ja ri chꞌabel ri bin-pe che roma ri Dios ri nutzijoj.
Roma ri Dios tzꞌakat nuya-pe ri Lokꞌolaj Espíritu,
y man nretaj ta pe.
Ri Tataꞌaj can nrojoꞌ ri Rucꞌajol,
y ronojel pa rukꞌaꞌ ri Rucꞌajol rujachon-vi.
Ri nuyaꞌ ránima riqꞌuin ri Rucꞌajol ri Dios,
cꞌo chic ri cꞌaslen ri richin jumul riqꞌuin.
Jacꞌa ri man nrojoꞌ ta nuyaꞌ ránima riqꞌuin ri Rucꞌajol ri Dios,
man xtril ta ri cꞌaslen ri richin jumul,
xa cꞌo chic royoval ri Dios pa ruviꞌ.